Deli-eienaar antwoord honderde briewe aan Kersvader | Maroela Media
Dit was bedoel om net 'n gewone Kersversiering te wees, maar deesdae is dié posbus meer 'n geheime portaal na die Noordpool. (Foto: KENS 5)
Gino's Stop-n-Buy lyk dalk soos net nog 'n gewone deli, maar dis veel meer: dis amper soos 'n geheime poort na die Noordpool. En dit is net omdat Aleem Chaudhry, eienaar van dié eetplek in San Antonio in Texas, VSA, honderde kinders se briewe en lysies aan Kersvader lees en noukeurig beantwoord.
Chaudhry het verlede jaar 'n Kersposbus aangeskaf. Vir die kinders van die omgewing was dit egter nie net 'n gewone Kersversiering nie en kort voor lank het die een brief na die ander in Kersvader se posbus beland, berig KENS 5.
Chaudhry se vrou het hom aangeraai om die posbus na die winkel te bring en daarna was daar bykans geen keer meer aan die briewe nie.
In 'n japtrap was Gino's Deli ook "Gino se posdiens vir Kersvader". Sowat 400 briewe het in die posbus beland en Chaudhry het aan ieder en elk teruggeskryf. Hy beoog om vanjaar weer presies dieselfde te doen.
"Verlede jaar het ons teen 15 Desember nagenoeg 60 briewe ontvang. Ons het nou reeds veel meer gekry," het hy vertel.
Om dié belangrike briefskrywery aan Kersvader te vergemaklik, het Chaudhry sommer ook kryte uitgepak sodat kinders hulle lysies kan opstel en in die groot rooi posbus kan gooi. En daar was reeds heelparty interessante versoeke, sommige selfs van volwassenes.
"Een kind het gevra vir speelgoed vir sy hondjie genaamd Officer. Nog 'n vrou het gevra vir finansiering vir 'n rolprent wat sy wil vervaardig," het Chaudhry gesê.
Sommige van die briefskrywers vra glad nie vir geskenke nie. Hulle het veel dieper goed om te vra. Een wou weet hoe takbokke dit regkry om te vlieg, terwyl 'n ander wou weet waarom Kersvader deur die skoorsteen klouter en nie sommer net die voordeur gebruik nie.
As ouers sónder hul kinders by Gino's aankom, kan hulle 'n vorm invul en verseker dat die kleinspan steeds 'n spesiale brief van Kersvader ontvang.
Dis nie maklik om Kersvader – of sy posman te wees nie – maar Chaudhry sê dit is beslis die moeite werd.
Wenner · 1 maand gelede
Dis nou n pragtige idee. Dit gee nog so n bietjie van n sprokie-gevoel aan Kersfees❤️
Dis nou cute. Dit leer sommer ons kinders wat n posbus is.
Hoe wonderlik is dit nou dit gee darm vir kinder weer om in iets te glo soos in n kersvader en vele meer
Hier in Suid Afrika kry ons net load shedding van kersvader. Moet niks meer verwag nie. Net bad luck.